Vesthimmerlands Kommune har meldt institutionen Solhaven i Farsø til politiet.

Har medarbejdere slået og terroriseret børn på institutionen Solhaven i Farsø? Det er det,  Vesthimmerlands Kommune har bedt politiet undersøge. - Familieafdelingen er blevet gjort bekendt med anklager om fysiske og psykiske overgreb på børn på Solhaven, siger socialudvalgsformand Kurt Friis Jørgensen fra Venstre til  P4 Nordjylland. Det skete helt tilbage i juni, at kommunen politianmeldte institutionen i Farsø, der har flere afdelinger i byen og nærmeste omegn for børn og unge med svære tilpasningsvanskeligheder. - Vi kan ikke som kommune gå ind og lave efterforskning på det og afhøringer. Derfor er det meldt til politiet, der kan gøre det, siger han. Samtidig besluttede kommunen at indføre skærpet tilsyn.